《田家苦》
宋代·章甫

何处行商因问路，歇肩听说田家苦。
今年麦熟胜去年，贱价还人如粪土。
五月将次尽，早秧都未移。
雨师懒病藏不出，家家灼火钻乌龟。
前朝夏至还上庙，着衫奠酒乞杯珓。
许我曾为五日期，待得秋成敢忘报。
阴阳水旱由天工，忧雨忧风愁杀侬。
农商苦乐元不同，淮南不熟贩江东。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。